"Minflok nixtri ħwejjeg fini jew tad-ditta nixtri xi turbo u tajers mhux xorta?!" – Marisa Grixti L-awtomobiliżmu speċjalment id-drifting huwa l-passjoni tagħha fejn għandha xewqa li xi darba tikkompeti ma' nisa oħra fil-kompetizzjoni, Queen of Europe. Kif bdiet l-imħabba tiegħek lejn l-awtomobiliżmu? L-imħabba għall-karozzi naħseb li kienet dejjem ġo fija! Naħseb li bħal kull namur, il-persuna fil-veritá ma 'tiddeċidix' li tibda tħobb xi ħaġa imma tkun dik ix-xi ħaġa li tiġbed lill-persuna awtomatikament! Din l-imħabba lejn il-karozzi bdiet meta kont għadni daqsxejn ta' tifla! Immorru lura fiż-żmien għal meta kelli forsi dawk il-ħames snin. Niftakar ċar meta missieri kien imur għand il-mekkanik frekwentament għax kien qiegħed ibiddel il-magna tal-Ford Cortina (ironikament l-ewwel karozza tiegħi kif għalaqt it-18-il sena!). Dak iż-żmien kulħadd kien ibiddel il-magni minn petrol għal diesel, u missieri kien wieħed minnhom. Niftakar li kull meta kien imur għand il-mekkanik tiegħu, kont nagħmel bikja biex immur miegħu! Ma setax imur mingħajri għax kont nagħmel xenata. Niftakar li missieri ta' dik l-etá kien diġá jgħidli kif indaħħal il-gearijiet tal-karozza, jew iżommni fuqu u noqgħod insuq! Kull ċans li kellna konna ninżlu anke Ħal Far biex noqgħod insuq il-karozza avolja bil-kemm kont inlaħħaq mal-pedali! Imbaghad kif bdejt nikber, nhar ta' Ħamis filgħaxija kont nitla' sa Ħal-Far mal-ħbieb biex naraw il-karozzi … u bdejt ninteressa ruħi. Dejjem kont nara lil missieri jirranġa, jew jagħmel xi service tal-karozza, allura xi ħaġa kont diġá naf. Ta' 17-il sena, missieri tani l-Cortina – l-ewwel karozza tiegħi u ovvjament sakemm bdejt insuq għażilt il-kulur u ridt indur il-karozza! Ftit wara xtrajt l-ewwel karozza tat-tlielaq – il-Honda Del Sol – kellha 15v-tec bit-turbo! Ovvjament ma domtx biex kissirtilha l-magna għal darba, tnejn u ddeċidejt li nitfagħlha B18c Turbo! Minn hemmhekk bdejt insuq Ħal-Far fil-kwart ta' mil għall-ħin u dejjem inżidilha sakemm fl-aħħar iddeċidejt li nagħmilha għal Ħal-Far biss! Żarmajta, għamiltilha kit, u bdejt ngħaqqad il-magna iżda qatt ma lestejtha. Għadha proġett ġol-garaxx … kollox kważi lest iżda qatt ma tlestiet, għax fil-frattemp, dħalt fid-drifting! … u dik lejn id-drifting? Id-drifting kienet xi ħaġa kif jgħidu ta' 'love at first sight'! Niftakar l-ewwel avveniment kbir li mort kien meta ġew l-All Stars Drifting ġewwa Pembroke! Bħal ħafna kont waħda minn dawk li tlajt nara dan id-drifting x'inhu. Kien motorsport li qatt ma kont segwejt jew rajt fuq it-televiżjoni, wisq anqas fir-realtá quddiemi. Niftakarni bilqiegħda nara l-karozzi għaddejjin laġenba u kien hemm karozza partikolari, Nissan Silvia, li kif rajtu jsuq, għidt bejni u bejn ruħi, m'hemmx x'tara, bil-fors irrid inġib karozza u nipprova! Dak il-ħoss, ir-riħa tat-tyres, u l-atmosfera kollha … bdiet tbaqbaq l-adrenalina. Wara l-avveniment mort nara din il-karozza x'kienet u ħadt nota tagħha għax qatt ma kont rajt bħalha! Mill-għada bdejt infittex fuq ebay ħa nara nsibx xi waħda għall-bejgħ! Sibt waħda, ibiddjajt fuqha, u rbaħtha! Kellimt lill-mekkanik ħabib tiegħi l-Ingilterra, qtajt il-biljett tal-ajru u morna għaliha! Minn hemm bdiet l-avventura sħiħa tan-Nissan S14! Kull motorsport fih is-sabiħ tiegħu! Ma tistax tħobb il-karozzi u ma tapprezzax id-dedikazzjoni, il-ħin, il-passjoni, l-abilitá u l-preċiżjoni ta' kull tip ta' motorsport! Kif għidt, għamilt żmien insuq Ħal-Far, anke bil-karozza tad-drifting meta kelli dik tal-kwart ta' mil, wieqfa! Kont ħadt sehem ukoll fi programm ma' Oliver Attard fejn ippruvajna tipi ta' motorsport differenti f'forma ta' kompetizzjoni bejn timijiet, li kien interessanti immens – kwart ta' mil, drifting, off-roading, go karts u anke Autocross! Kollha jagħtuk adrenalina tal-ġenn! Iżda d-drifting għandu xi ħaġa speċjali għalija. L-emozzjoni li tikkontrolla karozza laġenba, il-preċiżjoni u anke l-fatt ta' wirja li tagħti lill-udjenza jżidu l-adrealina għalija. Kif biddilna l-magna tal- karozza għal 1JZ, b'dik is-saħħa laġenba, kull darba li nsuqha, noħroġ mill-karozza bir-roda, u nsuq bit-tbissima fuq wiċċi, minkejja li l-għarus tiegħi mhux darba jew tnejn ikollu jirranġali 'l hemm jew 'l hawn! Fil-bidu ġieli tkebbibt ġol-barriers .. iżda bqajt persistenti li dejjem nitgħallem! Ħaġa oħra li togħġobni fid-drifting hija li l-karozza tgawdiha għall-ħin twil, prattika u anke f'avveniment. Fil-kwart ta' mil dejjem trid tnaqqas il-ħin li ssuq biex tmur aħjar waqt li fid-drifting tqatta' aktar ħin wara l-isteering tisma' u tħoss kif tirispondi l-karozza u tibni aktar ir-relazzjoni mal-karozza! Għandek xi idolu f'dan l-isport? Fil-bidu nett, Alessio Cascone kien jorganizza l-avvenimenti tad-drifting ġewwa Sqallija! Minkejja li kont fil-bidu nett, kien jagħmilli ħafna kuraġġ u jgħini anke biex intejjeb il-karozza! Ftit snin wara, meta ġew Malta, il-King of Europe, iltqajt ma' Danielle Murphy – Il-Queen of Europe tad-Drifting għal sentejn sħaħ! Hija persuna bi mħabba kbira għad-drifting, u kif tista' timmaġina bqajna ħbieb kbar insegwu lil xulxin u kull opportunitá li jkollna biex naraw lil xulxin insuqu, neħduha! Kif tħossok bħala mara tikkompeti f'dan l-isport meqjus bħala popolari fost l-irġiel? Fil-veritá, jien dejjem ngħid li mara tista' tagħmel dak kollu li jagħmel raġel – għaliex le? Huwa vera li l-għarus tiegħi kellu jagħmilli xi modifikazzjonijiet fil-karozza u fil-handbrake minħabba l-fatt li mara m'għandhiex l-istess saħħa ta' raġel, iżda apparti minn hekk, m'hemm l-ebda limitazzjoni! Il-karozzi llum il-ġurnata hija delizzju kemm għall-irġiel kif ukoll għan-nisa! U ngħiduha kif inhi, mhux darba jew tnejn li naraw nisa jsuqu aħjar mill-irġiel anke fit-triq! Fil-veritá, għalkemm l-atmosfera tal-karozzi hija mimlija aktar b'irġiel, ma ddejjaqnix u nħossni komda nikkompeti. Hija x-xewqa tiegħi li xi darba nikkompeti ma' nisa oħra fil-Queen of Europe … forsi tasal dik il-ġurnata wkoll! X'tikkummenta fuq il-Malta Drifting Association? Il-Malta Drifting Association hija magħmula minn kumitat taħt l-awspiċi tal-MMF – Malta Motorsport Federation. Għamilt żmien twil bħala parti mill-kumitat, imma bħal kull kumitat ieħor dejjem ikun hemm kumplikazzjoniet u sfortunatament illum għandna wisq ftit nies fil-kumitat biex ikun jista' jiffunzjona kif suppost. Apparti minn hekk, min ikun sewwieq, mhux faċli għalih li jagħmel sagrifiċċju u jorganizza minflok isuq! Impossibbli tagħmilhom it-tnejn! Hemm bżonn ta' aktar nies li jgħinu fil-kumitat biex jiġu organizzati l-avvenimenti. Kif qed tħares lejn il-futur tiegħek f'dan l-isport? Sfortunatament, matul l-aħħar xhur, kollox waqaf minħabba l-pandemija. Bħal kollox, il-motorsport kollu ġie affettwat u nfatti l-karozza ilha ġewwa żmien twil issa! Xtaqt li tlajna sa Sqallija iżda s-sitwazzjoni anke biex tivjaġġa mhix daqshekk faċli. Ikollna nistennew ftit ieħor, jekk Alla jrid, jgħaddi kollox u jirritorna kollox għan-normal! Ix-xewqa tiegħi tibqa' dik li fil-futur nikkompeti fil-Queen of Europe mal-aqwa nisa fid-drifting minn kull parti tad-dinja! Tista' tgħaddi messaġġ lil dawk il-persuni speċjalment nisa li bħalek jixtiequ jagħmlu karriera ta' suċċess fil-Motorsport. Apparti milli jien sewwieqa, nirrapreżenta wkoll lin-nisa fil-Motorsport ta' Malta bħala parti mill-MMF. Għadna fil-bidu tal-organizzazzjoni, iżda l-messaġġ tiegħi jkun biex ma jaqtgħux qalbhom. Vera hija xi ħaġa differenti minn affarijiet oħra li forsi jagħmlu nisa oħrajn! Flok xiri ta' xi basket tad-ditta jew ħwejjeg fini, nagħmlu xiri ta' xi turbo u tyres – mhux xorta xiri?! Tħallu lil ħadd jaqtagħlkom qalbkom għax huwa passatemp jew aħjar passjoni sabiħa ħafna! Ninsab ċerta li fil-futur se naraw aktar nisa jikkompetu u jirbħu kif diġá qed naraw f'kull motorsport madwar id-dinja kollha! Tiddejqux tkunu differenti, jew aħjar 'speċjali'! Nassigurakom li t-tbissima li jkollkom fuq wiċċkom u l-emozzjoni wara l-isteering intom u ssuqu huma imprezzabbli! Minn hawnekk nixtieq nirringrazzja minn qalbi lill-għarus tiegħi, Stephen, tal-ħin, il-paċenzja, is-sapport u d-dedikazzjoni tiegħu lejja u lejn il-karozza biex din il-karriera tiegħi fil-motorsport tkun possibbli!